Kako bi zorno demonstrirao da “nenarodna vlast” itekako skrbi o svojim braniteljima, posebice najtežim vojnim invalidima, ministar Predrag Matić objavio je primanja Đure Glogoškog, vođe prosvjeda koji već 80 dana bukti ispod njegova prozora. Mjesečno, na račun mu sjedne 24.816,02 kune, doznala je Hrvatska pa se tko zna koji put otkako joj ratni veterani noće na ulici – polarizirala. Za jedne, riječ je o neumjesnom napadu na čovjeka u kolicima, za druge, pak, građani imaju pravo znati jer za njegova primanja izdvajaju iz svojih džepova.

“Cipelariti heroje”

Užarili su se i internetski forumi. “Tako cipelariti heroje Domovinskog rata? Fred je spao na najniže grane. Odurno...”, napisao je anonimni komentator na portalu Večernjeg lista. Ispostavilo se, međutim, da je bio u manjini. “Dosta više tog cirkusa, ovi su ljudi privatizirali rat i okupirali Hrvatsku, sramote poštene i časne branitelje”, “Neka se Glogoški svaki mjesec odrekne 4000 kn u korist branitelja bez primanja, koje se deložira, koji se ubijaju u neimaštini”, “Istinski heroji su tihi i samozatajni dečki, daleko od kamera i primitivnih polemika s izmjenjujućim vlastima ove zemlje”, tek su neki od oštrih stavova. Već i letimičan pogled na bijesne komentare naših (inače braniteljima bezrezervno sklonih) čitatelja evidentno ilustrira da se – usprkos tome što je takva primanja stopostotnom invalidu zajamčio zakon – percepcija javnosti prema prosvjednicima radikalno promijenila. Skupa s tezom koju Đuro Glogoški, Josip Klemm i Ante Deur provlače od prvog dana: da je hrvatska država svojim braniteljima maćeha.

Kako doznajemo u Ministarstvu, reakcija Predraga Matića bila je posve ishitrena, zapravo, uopće nije imao namjeru oglasiti se taj dan. “Nije bilo presice, više odgovor na pritisak televizija da komentira Đurinu najavu tužbe. Bili su u šatoru i uporno molili izjavu, pa smo ih ipak pozvali gore”, kaže naš izvor.

Likvidacija i suicid

Matićevu crtanju po ploči prethodila je konferencija za novinare u prosvjedničkom šatoru. Đuro Glogoški ondje je, koji trenutak ranije, najavio tužbu protiv ministra, demantirao sve navode premijera, pa ga pritom pozvao na sučeljavanje i detektor laži kako bi se utvrdilo tko je koga zvao na sastanak i tko je kome časno obećao pa pogazio riječ da će o tome šutjeti.

Teško se oteti dojmu da je Đuro Glogoški sve vještiji u ophođenju s medijima. Elokventan je, konferencije vodi suvereno, no ipak su mu se omakle dvije, blago rečeno, diletantske izjave. U jednoj, vrlo uznemiravajućoj, spominje likvidaciju kojom mu prijete, a da pritom ne nudi ni najmanji dokaz u prilog svojoj tezi, kojom bi se trebao barem pozabaviti DORH. Druga strelica, pak, odapeta je prema premijeru. “Neka Milanović ponudi ostavku, što je praksa u zapadnim zemljama, dok u istočnim zemljama mnogi izvrše i suicid”. Suicid? Nisu li branitelji mimohodom kroz središte grada upravo željeli upozoriti na potrebu za prevencijom suicida? Zar je moguće da bi ga, pa makar i prema premijeru “koji je bio premalo hrabar da uzme pušku”, poticali?

Nakon konferencije za novinare, oko šatora u Savskoj dugo su se brusili stavovi, izmjenjivala mišljenja. Većina je, premda je za susret s premijerom doznala iz medija, uz Glogoškog: prihvaća njegovo tumačenje da bi za rješenje problema zasjeo i s crnim vragom.

Ima i onih koji u poluglasu komentiraju da im je Đuro ipak trebao reći. Nakon svega, i neka dugogodišnja prijateljstva su na kušnji: onih ljudi koji su o susretu s premijerom, umjesto od Glogoškog, doznali od premijera. U tom smislu, ministar Matić ovu je bitku s prosvjednicima dobio, no šteta koju je svojim postupkom nanio populaciji tek će se zbrajati. Kao da nije bilo dovoljno što javnost i dalje pogrešno percipira da pola milijuna branitelja živi na državnim jaslama (a riječ je o njih 50-ak tisuća), sada će se u tu percepciju stopiti i slika “pijanih milijardera”. O dostojanstvu zbog kojeg su izišli na ulice, pak, više nitko ne govori, pa ni oni sami.

>>Glogoški: Moja primanja su moja privatna stvar, Vidović: Vi ste javna osoba

>>Glogoški: Nije točno da primam mirovinu od 25.000 kn